मंगलवार को अचानक भारतीय जनता पार्टी ने घोषणा कर पीडीपी से समर्थन वापस लेने वाली सूचना से सभी को चौंका दिया. मीडिया रिपोर्ट्स व जानकारों की मानें तो बीजेपी पीडीपी में सीजफायर पर मतभेद की खबरें तो जरूर थी लेकिन बीजेपी समर्थन वापस लेगी ऐसी भनक पीडीपी को नहीं थी. इस सियासी घमासान के बाद बुधवार को राष्ट्रपति रामनाथ कोविंद ने राज्यपाल शासन को मंजूरी दे दी. बता दें जम्मू कश्मीर में राष्ट्रपति शासन नहीं बल्कि राज्यपाल शासन लागू होता है. देश में केवल जम्मू कश्मीर ही ऐसा राज्य है जहां ये नियम है. भारत का संविधान जम्मू कश्मीर को विशेष दर्जा देता है जिसके जरिए उसके पास अलग संविधान और नियम हैं.